Bátaszékért Marketing Nonprofit Kft.

**Üzleti Terv**

2023. január 1 - december 31.

Bátaszékért Marketing Nonprofit Kft.

7140 Bátaszék

Szent István tér 7.

**A társaság tevékenysége**

A legfontosabb feladata Bátaszék városmarketing fejlesztése, kommunikációs és marketing tevékenység megvalósítása, modernizálása, valamint a közművelődési feladatok ellátása. A kft. tevékenységi köre: a marketing, reklám, közönségkapcsolatok (PR), kommunikáció, közművelődés, kereskedelem, újságkiadás, internetes felületkezelés, rendezvényszervezés, irodai szolgáltatások, helyi termékek, ajándéktárgy, emléktárgy árusítás.

**A 2023. évi gazdálkodási terv**

Polgármester úr instrukciói alapján a személyi állomány bérét bruttó 20.000 Ft-tal emeltük. A cafeteria keret az előző évhez képest nem változott. A dologi kiadások tekintetében 15%-os növekedéssel számoltunk.

Jelentős összeggel nőtt a Művelődési Ház és a Tájház rezsiköltsége elsősorban a villamos energia- és a gázdíj emelkedésnek köszönhetően, valamint hogy a villamosenergia-vételezést illetően január 1-jével megszűnt a végső menedékes jogintézményi státusz.

**A bevételek, költségek alakulása**

A kft. legjelentősebb bevétele az önkormányzat által közszolgáltatási szerződésben rögzített, meghatározott feladatokhoz rendelt forrásbiztosításból, továbbá a kft. tulajdonában álló ingatlan értékesítéséből származik. A feladatellátások nem tartalmaznak nyereséget, az önkormányzat a közfeladat ellátásának biztosítása érdekében járul hozzá a biztonságos működéshez.

A költségvetés kiadásait a kft. az önkormányzat által biztosított forrásból, a Bátaszékért Marketing NKft. rendelkezésre álló forrásaiból, vállalkozási bevételekből, valamint pályázati és egyéb támogatásokból kívánja finanszírozni.

**Kiadások**

**Nem tervezett közművelődési feladatok**

Előre nem tervezhető közművelődési feladatok, amelyek az év során merülnek fel, és szükséges a megvalósításuk. Pl. delegációk fogadása, elszállásolása, a felmerülő költségeik finanszírozása, utazás és utaztatás, a reprezentációs költségek, valamint az ezek után fizetendő járulékok.

**Személyi jellegű kiadások**

Bérek és annak járulékai, amelyek tartalmazzák:

* az ügyvezető bérét
* 3 fő szakmai megvalósító bérét
* 1 fő 4 órás részmunkaidőben foglalkoztatott bérét (TIP)
* 1 fő 6 órás részmunkaidőben foglalkoztatott épület gondnok bérét

A bérek tekintetében 2023-ban a javasolt bruttó 20.000.-Ft fejlesztést tervezzük megvalósítani. A bérfejlesztés 1 részmunkaidőben dolgozó kollégát érintett.

**Fenntartási költségek**

A művelődési ház, a tájház és a turisztikai információs pont fenntartási költségei, az alábbi költségtételekből állnak össze:

**Művelődési ház:**

* Irodaszer, nyomtatvány beszerzése a mindennapi működéshez szükséges irodaszerek, nyomtatványok költségét tartalmazza
* Kis értékű tárgyi eszköz a ház működtetéséhez, zavartalan és kényelmes használatához szükséges apróbb eszközök beszerzése.
* Internet és telefon díj
* Rezsiköltség: villamos energia díj, gázdíj, víz és csatornadíj, szemétszállítás
* Egyéb üzemeltetési szolgáltatás, a riasztórendszer működtetési költségei (a felújítás előtt a művelődési házban nem érdemes újra beüzemelni) és a fénymásoló működési költségei
* Egyéb dologi kiadások a karbantartás és a kisjavításhoz kapcsolódó eszközök beszerzését tartalmazzák. Mivel nagyon szükséges a színház és a „zöld” terem festése, ezért a költségvetésben ezzel is terveztünk. Ez utóbbi vizesedik, penészesedik. A későbbiekben erre is megoldást kell találnunk, hiszen több mozgásos program is helyet kap ebben a teremben.
* Karbantartás, kisjavítás költségei a működtetés zavartalanságához szükséges javítások költségeit tartalmazzák.

**Tájház**

* Rezsiköltség: villamos energia díj, gázdíj, víz és csatornadíj, szemétszállítás
* Karbantartás, kisjavítás költségei a működtetés zavartalanságához szükséges javítások költségeit tartalmazzák.
* Egyéb üzemeltetési szolgáltatás, a riasztórendszer működtetési költségei.
* Egyéb dologi kiadások a karbantartás és a kisjavításhoz kapcsolódó eszközök beszerzését tartalmazzák.
* Műemlék nyilvántartás - országos jegyzékbe kerülés éves díjának költsége.

**Turisztikai Információs Pont**

* A turisztikai információs pont rezsiköltsége: internet, telefon, kiskassza díj.

**Rendezvények (tervezett)**

* Farsangi színház
* Nők napja
* Pilvax Kávéház- Városi ünnepély
* VersVáros – költészet napja
* Zádor Jenő emléknap
* Életet az éveknek (megyei nyugdíjas szavalóverseny)
* TeSzedd!- Várostakarítás
* Glöckner fesztivál
* Városi Majális
* Megyei Flórián nap
* Városi Triatlon
* Kóbor emléknap
* Pünkösdi rétesfesztivál
* Orbán-nap
* Városi gyereknap
* Pedagógusnap
* 150 éves a Dombóvár-Bátaszék vasútvonal
* Szent István ünnep
* Basigheim játszótér őszi gyerekprogram
* TETT-re kész nap
* 100 éves az I. világháborús. emlékmű
* Idősek világnapja
* 120 éves a templom
* Faültetés gyerekeknek
* Bátaszéki színjátszók: A helység kalapácsa
* Városi ünnepély – okt. 23.
* Adventi forgatag
* Fiatalok a városért díjátadó
* 70 éven felüliek karácsonyváró ünnepe

Ezek részletesebben megjelennek a 2023. évi rendezvénytervben

**Beszerzések**

**Tárgyi eszközök, berendezés**

A rendezvények zavartalan működése, illetve megvalósítása érdekében szükséges eszközök beszerzése, pótlása.

**Városdekoráció**

A város külterületeinek és a szabadtéri rendezvényekhez kapcsolódó dekorációs elemek alapanyag szükségleteinek fedezésére.

**Szolgáltatások**

* **Nyomdai szolgáltatások** – a Cikádor újság megjelenésének nyomdai költségei.

Több árajánlatot kértünk az újság nyomdai előkészítési és gyártási költségeire (Páskum Nyomda Kft., Szekszárdi Nyomda Kft. és Séd Kft.). Volt olyan (Páskum), amelynek technikai felszereltsége nem alkalmas az újság nyomtatására. A legjobb ajánlatot, amelyben a nyomdai költségeken túl a komplett grafikai előkészítés, szerkesztés, tördelés, korrektúra is benne van, 5%-os kedvezvénnyel a SÉD Kft. adta. Eddig 12-24 oldalig terjedt az újság megjelenése. Most 16 oldallal tervezünk, ami 119.-Ft+áfa/db áron érhető el. A 18 oldal már 130.-Ft/db, a 24 pedig 160.-Ft/db lenne. Mivel minden hónapban 100 újság megmaradt, ezért 2600 helyett 2500 példánnyal számolunk!

Sajnos, tekintettel a nyomdai alapanyagárak terén kialakult piaci helyzetre, nem biztos, hogy egész évben garantálni tudják az árakat.

Az újság kézbesítésének költsége a bér jellegű kiadásokat terheli.

* **Postai szolgáltatás**
* **Telefonköltség –** a kft. munkatársainak kommunikációs költségei.
* **Hangosítás, zeneszolgáltatás:** a hangosítást igénylő rendezvényeken a szolgáltatás megvásárlása
* **Informatikus- rendszergazdai feladatok ellátása**
* **Szaktanácsadói díj –** a könyvvizsgálói feladatok ellátásának költségei
* **Pénzügyi tanácsadás** – a kft. pénzügyi, könyvelési feladatainak díja.
* **Szabályzatírás**
* **Banki költségek**
* **TIP egyéb üzemeltetés**

**Nagyrendezvények**

* VI. Bátaszéki Bornapok
* Királyi Gasztronómiai Est

Magyarázatot érdemel a költségvetésben szerepelő Bornapok, hiszen jelentős összeg szükséges a megvalósításához. Mint ahogy a 2023. évi városi rendezvényprogramhoz indoklásul fűzött szöveges kiegészítés is tartalmazza: a kiadás egy jelentős tételét a tervezett sztárfellépők adják, amihez még hozzá kell számolni a catering-et (2021-ben ez 840.000.-Ft. volt), továbbá az áramot, a katasztrófavédelmet, a hangosítást, a rendezvénytér kialakítását, mosdókat, mentőket is (ezek 2021-ben 2,3 millió forintba kerültek). Tovább terheli a kiadásokat a biztonsági szolgálat - ami korábban meghaladta a 3 millió forintot -, a biztosítási terv és az egyebek: pl. dologi kiadások, dekoráció, hirdetés, Artisjus (jogdíj) stb.

Az önkormányzati és a szponzorációs támogatáson túl önálló bevétel volt 2021-ben a bérleti díjakból, a helypénzből, valamint a borospohár eladásából befolyt összeg (2,6 millió forint volt).

A rendezvény abban az esetben és olyan mértékben, minőségben tud megvalósulni, amekkora mértékben az ingatlanértékesítés ténylegesen realizálódik.

A kétévente megrendezésre kerülő Királyi Gasztronómiai Est szintén egy nagyobb szabású rendezvény, de a belépőkből származó bevétel nagy segítséget jelent a kiadások csökkentéséhez.

**Kommunikáció, marketing**

**Médiavásárlás**

Mivel megszűntek a Tolnatáj Tv, Rádió Antritt és Médiaworksszerződések, árajánlatokat kértünk online felületen történő műsorszolgáltatásra. Két javaslat értekezett Lipták Pétertől és Pomsár Tamástól, valamint a Mecsek RTV Kft.-től. A mellékelt anyagban részletezzük az ajánlatok pontos tartalmát, árát, előnyeit, hátrányait.

Itt is meg kell jegyezni, hogy a leendő szerződés szakmai tartalmát befolyásolja az ingatlanértékesítésből tervezett bevétel nagysága.

**Online felületek/kisfilmek**

Roll-up-ok, plakátok, tervezése, marketing anyagok készítése, reklám spotok, kisfilmek online használatához

A Kft a fenti kiadásait az alábbi forrásokból kívánja fedezni:

* A Kft. által működtetett ingatlanok termeinek bérbeadásából származó bevétel.
* A Online felületeinken történő hirdetésekből és a Cikádor újság hirdetési felületeinek értékesítéséből származó reklámbevétel.
* A turisztikai információs pont működése során értékesítésből származó bevétel.
* Rendezvények bevételei.
* A nagyrendezvényekre befolyt szponzoráció, támogatás, esetlegesen pályázati támogatás.
* A Bátaszék Város Önkormányzatával kötött közfeladat ellátására vonatkozó szerződés bevételeiből a kft. a béreket, a létesítmények fenntartási költségeit, valamint a piaci szolgáltatások költségeinek egy részét kívánja fedezni.
* A Bátaszék Város Önkormányzatával kötött vállalkozási szerződés bevételeiből a kft. a városi rendezvények költségeit fedezi.
* A Bátaszék Város Önkormányzatával kötött vállalkozási szerződés bevételeiből a Kft. a médiavásárlás költségeit fedezné.

A Kft. 2023-ben tervezett üzleti terve:

***a.) 78.466.000,-******Ft tervezett bevétellel,***

***b.) 78.466.000,- Ft tervezett kiadással.***

A fent ismertetett feladatok megvalósításához kérem a város vezetőinek, a Bátaszék Város Képviselő-testületének támogatását, illetve a Bátaszékért Marketing NKft. üzleti tervének jóváhagyását.

Bátaszék, 2023. február 9.

Tisztelettel:

Bencze Diána

ügyvezető igazgató